b'\n_START_ARTICLE_\nDarbo partija\n_START_SECTION_\nSimboliai\n_START_PARAGRAPH_\nDarbo partijos logotipas sudarytas i\xc5\xa1 tolumoje esan\xc4\x8dio saul\xc4\x97s disko, rodan\xc4\x8dio perspektyv\xc4\x85, atspindin\xc4\x8dio ateities siekius.\n_START_SECTION_\nIstorija\n_START_PARAGRAPH_\nSteigiamajame suva\xc5\xbeiavime buvo i\xc5\xa1rinkta partijos vadovyb\xc4\x97, patvirtinti veiklos prioritetai. Partijos pirmininku tapo Viktoras Uspaskichas, pavaduotojais\xc2\xa0\xe2\x80\x93 Viktoras Muntianas ir \xc5\xbdilvinas Padaiga._NEWLINE_2003\xc2\xa0m. lapkri\xc4\x8dio 25 dien\xc4\x85 Darbo partija buvo oficialiai \xc4\xafregistruota Lietuvos Respublikos teisingumo ministerijoje._NEWLINE_2004\xc2\xa0m. kovo 20 dien\xc4\x85 \xc4\xafvyko pirmasis Darbo partijos suva\xc5\xbeiavimas. Jo metu buvo pristatyta partijos programos \xc4\xafgyvendinimo strategija, Darbo partijos taryba, kandidatai \xc4\xaf Lietuvos Respublikos Seim\xc4\x85 bei Europos Parlament\xc4\x85. \xc5\xa0io suva\xc5\xbeiavimo metu buvo i\xc5\xa1rinktas tre\xc4\x8diasis Darbo partijos pirmininko pavaduotojas socialini\xc5\xb3 moksl\xc5\xb3 daktaras Antanas Bosas._NEWLINE_2006\xc2\xa0m. baland\xc5\xbeio 30 d. i\xc5\xa1 partijos gret\xc5\xb3 pasitrauk\xc4\x97 septyni Seimo nariai. Jie v\xc4\x97liau susib\xc5\xabr\xc4\x97 \xc4\xaf nauj\xc4\x85 Pilietin\xc4\x97s demokratijos frakcij\xc4\x85. I\xc5\xa1 partijos pasitrauk\xc4\x97 ir vienas jos \xc4\xafk\xc5\xabr\xc4\x97j\xc5\xb3 Viktoras Muntianas, lik\xc4\x99s eiti Seimo pirmininko pareigas._NEWLINE_2006\xc2\xa0m. rugpj\xc5\xab\xc4\x8dio 26 d. vyko septintasis Darbo partijos suva\xc5\xbeiavimas, kuriame buvo i\xc5\xa1rinktas naujas Darbo partijos pirmininkas\xc2\xa0\xe2\x80\x93 K\xc4\x99stutis Dauk\xc5\xa1ys. Kartu su nauju pirmininku suva\xc5\xbeiavimas patvirtino ir nauj\xc4\x85 Darbo partijos vadovyb\xc4\x99. Darbo partijos pirmininko pavaduotojais tapo \xc5\xa0ar\xc5\xabnas Birutis, Antanas Bosas, Valentinas Bukauskas, Vytautas Gap\xc5\xa1ys, Vydas Gedvilas, Loreta Grau\xc5\xbeinien\xc4\x97 ir Jonas Pinskus._NEWLINE_2007\xc2\xa0m. lapkri\xc4\x8dio 17 d. a\xc5\xa1tuntajame Partijos suva\xc5\xbeiavime partijos pirmininku buvo perrinktas partijos \xc4\xafk\xc5\xabr\xc4\x97jas Viktoras Uspaskich. Partijos pirmininko pavaduotojais tapo Loreta Grau\xc5\xbeinien\xc4\x97, Antanas Bosas, Vydas Gedvilas, Jonas Pinskus, Ona Juknevi\xc4\x8dien\xc4\x97, Raimondas Mockeli\xc5\xabnas, Me\xc4\x8dislovas Zas\xc4\x8diurinskas._NEWLINE_\xc4\xae 2008\xe2\x80\x932012\xc2\xa0m. Lietuvos Respublikos Seim\xc4\x85 buvo i\xc5\xa1rinkta 10 \xe2\x80\x9edarbie\xc4\x8di\xc5\xb3\xe2\x80\x9c: Viktoras Uspaskich, Loreta Grau\xc5\xbeinien\xc4\x97, Vytautas Gap\xc5\xa1ys, Virginija Baltraitien\xc4\x97, Valentinas Bukauskas, Saulius Bucevi\xc4\x8dius, Vydas Gedvilas, Me\xc4\x8dislovas Zas\xc4\x8diurinskas, Dangut\xc4\x97 Mikutien\xc4\x97, K\xc4\x99stutis Dauk\xc5\xa1ys. Seimo frakcijos seni\xc5\xabnu tapo partijos pirmininkas Viktoras Uspaskich, jo pavaduotojais\xc2\xa0\xe2\x80\x93 V. Gap\xc5\xa1ys ir V. Baltraitien\xc4\x97; pastaroji taip pat buvo i\xc5\xa1rinkta Seimo vicepirmininke._NEWLINE_2009\xc2\xa0m. bir\xc5\xbeel\xc4\xaf Darbo partijos pirmininkas Viktoras Uspaskich buvo i\xc5\xa1rinktas \xc4\xaf Europos Parlament\xc4\x85. Jo viet\xc4\x85 Seime u\xc5\xbe\xc4\x97m\xc4\x97 Jonas Pinskus, o Seimo Darbo partijos frakcijos seni\xc5\xabnu buvo i\xc5\xa1rinktas Vytautas Gap\xc5\xa1ys._NEWLINE_2011\xc2\xa0m. vasario m\xc4\x97nes\xc4\xaf vykusiuose rinkimuose \xc4\xaf savivaldybi\xc5\xb3 tarybas Darbo partija laim\xc4\x97jo 165 mandatus. Po \xc5\xa1i\xc5\xb3 rinkim\xc5\xb3 Vilniaus miesto savivaldyb\xc4\x97s taryboje \xc4\x97m\xc4\x97 dirbti net 8 atstovai, o Jonui Pinskui atsisakius Seimo nario mandato ir tapus Vilniaus miesto vicemeru, jo viet\xc4\x85 parlamente u\xc5\xbe\xc4\x97m\xc4\x97 Jonas Kondrotas._NEWLINE_2011\xc2\xa0m. kovo m\xc4\x97nes\xc4\xaf prie Darbo partijos prisijung\xc4\x97 \xe2\x80\x9eNaujoji s\xc4\x85junga\xe2\x80\x9c, kurios pirmininkas Art\xc5\xabras Paulauskas tapo Darbo partijos pirmininko pavaduotoju._NEWLINE_2012\xc2\xa0m. gegu\xc5\xbe\xc4\x97s 11\xe2\x80\x9312 dienomis Arm\xc4\x97nijos sostin\xc4\x97je Jerevane vykusiame Europos liberal\xc5\xb3 demokrat\xc5\xb3 ir reform\xc5\xb3 partijos (ELDR) tarybos pos\xc4\x97dyje Darbo partija buvo priimta \xc4\xaf \xc5\xa1ios politin\xc4\x97s organizacijos gretas._NEWLINE_2012\xc2\xa0m. spalio m\xc4\x97nes\xc4\xaf vykusiuose rinkimuose \xc4\xaf LR Seim\xc4\x85 pateko 29 Darbo partijos nariai: Viktoras Uspaskich, Virginija Baltraitien\xc4\x97, \xc5\xa0ar\xc5\xabnas Birutis, Saulius Bucevi\xc4\x8dius, Valentinas Bukauskas, Petras \xc4\x8cimbaras, K\xc4\x99stutis Dauk\xc5\xa1ys, Sergej Dmitrijev, Larisa Dmitrijeva, Vilija Filipovi\xc4\x8dien\xc4\x97, Viktoras Fiodorovas, Vytautas Gap\xc5\xa1ys, Vydas Gedvilas, Loreta Grau\xc5\xbeinien\xc4\x97, Gediminas Jakavonis, Jonas Kondrotas, Raimundas Markauskas, Dangut\xc4\x97 Mikutien\xc4\x97, Petras Narkevi\xc4\x8dius, Raimundas Paliukas, Art\xc5\xabras Paulauskas, Audron\xc4\x97 Pitr\xc4\x97nien\xc4\x97, Ri\xc4\x8dardas Sarg\xc5\xabnas, Valdas Skarbalius, Darius Ulickas, Sergej Ursul, Vitalija Von\xc5\xbeutait\xc4\x97, Me\xc4\x8dislovas Zas\xc4\x8diurinskas, Zita \xc5\xbdvikien\xc4\x97. 2012\xe2\x80\x932016\xc2\xa0m. Seime Darbo partijos frakcijos narys Vydas Gedvilas buvo i\xc5\xa1rinktas Seimo pirmininku, o jo pirmuoju pavaduotoju tapo V. Gap\xc5\xa1ys. 2013 m. Seimo pirmininke tapo Loreta Grau\xc5\xbeinien\xc4\x97._NEWLINE_2013\xc2\xa0m. Darbo partija susijung\xc4\x97 su Lietuvos leiborist\xc5\xb3 partija. Darbo partija kaip juridinis asmuo buvo i\xc5\xa1registruota. Nauj\xc4\x85ja partija tapo Darbo partija (leiboristai), pirmininkas\xc2\xa0\xe2\x80\x93 Vytautas Gap\xc5\xa1ys._NEWLINE_2013\xc2\xa0m. liepos 12 d. Vilniaus apygardos teismas pripa\xc5\xbeino V. Gap\xc5\xa1\xc4\xaf kaltu Darbo partijos juodosios buhalterijos byloje. Nuteistajam skirta 35 750 Lt bauda._NEWLINE_2013\xc2\xa0m. spalio 26 d. \xc5\xa0iauliuose vykusiame bendrame Darbo partijos (leiborist\xc5\xb3) ir Krik\xc5\xa1\xc4\x8dioni\xc5\xb3 partijos suva\xc5\xbeiavime absoliu\xc4\x8dia bals\xc5\xb3 dauguma buvo pritarta \xc5\xa1i\xc5\xb3 dviej\xc5\xb3 partij\xc5\xb3 susijungimui. Nutarta, kad naujoji partija vadinsis Darbo partija ir tur\xc4\x97s ankstesn\xc4\xaf Darbo partijos logotip\xc4\x85. Naujosios partijos pirmininke i\xc5\xa1rinkta Seimo pirminink\xc4\x97 Loreta Grau\xc5\xbeinien\xc4\x97._NEWLINE_2016\xc2\xa0m. Lietuvos Respublikos Seimo rinkim\xc5\xb3 pirmame ture partija surinko 4,68\xc2\xa0% dalyvavusi\xc5\xb3 rink\xc4\x97j\xc5\xb3 bals\xc5\xb3 ir negavo nei vieno mandato. Antrame rinkim\xc5\xb3 ture partija gavo 2 mandatus. Juos laim\xc4\x97jo Valentinas Bukauskas ir Petras \xc4\x8cimbaras. Abu partijos nariai prisijung\xc4\x97 prie Lietuvos socialdemokrat\xc5\xb3 partijos frakcijos Seime._NEWLINE_2016\xc2\xa0m. gruod\xc5\xbeio 11 d. suva\xc5\xbeiavime K\xc4\x97dainiuose partijos pirmininke i\xc5\xa1rinkta \xc5\xbdivil\xc4\x97 Pinskuvien\xc4\x97. 2017 m. liepos 25 d. vykusiame neeiliniame Darbo partijos tarybos pos\xc4\x97dyje parei\xc5\xa1kim\xc4\x85 atsistatydinti i\xc5\xa1 partijos pirmininko pareig\xc5\xb3 pateik\xc4\x97 pirminink\xc4\x97 \xc5\xbdivil\xc4\x97 Pinskuvien\xc4\x97. Laikinai pirmininko pareigas iki 2018 m. \xc4\x97jo \xc5\xa0ar\xc5\xabnas Birutis._NEWLINE_2018 m. \xc4\x97mus kurtis Lietuvos socialdemokrat\xc5\xb3 darbo partijai, \xc4\xaf \xc5\xa1i\xc4\x85 politin\xc4\x99 j\xc4\x97g\xc4\x85 per\xc4\x97jo nema\xc5\xbeai Darbo partijos nari\xc5\xb3 (pvz., \xc5\xbdivil\xc4\x97 Pinskuvien\xc4\x97).\n_START_SECTION_\nDarbo partijos byla\n_START_PARAGRAPH_\n2006\xc2\xa0m. gegu\xc5\xbe\xc4\x97s 17 d. buvo prad\xc4\x97tas ikiteisminis tyrimas. \xc4\xaetarimai buvo pateikti partijos centrin\xc4\x97s b\xc5\xabstin\xc4\x97s vadovo pavaduotojai V. Von\xc5\xbeutaitei, i\xc5\xbedininkei M. Liutkevi\xc4\x8dienei ir buhalterei Nijolei Steponavi\xc4\x8di\xc5\xabtei (v\xc4\x97liau jai \xc4\xaftarimai buvo panaikinti). 2006\xc2\xa0m. bir\xc5\xbeelio 22 d. \xc4\xafteiktas prane\xc5\xa1imas apie \xc4\xaftarim\xc4\x85 partijos atsakingajam sekretoriui V. Gap\xc5\xa1iui. Jam paskirta kardomoji priemon\xc4\x97\xc2\xa0\xe2\x80\x93 ra\xc5\xa1ytinis pasi\xc5\xbead\xc4\x97jimas nei\xc5\xa1vykti._NEWLINE_2006\xc2\xa0m. bir\xc5\xbeelio 29 d. \xc4\xafteiktas prane\xc5\xa1imas apie \xc4\xaftarim\xc4\x85 partijai kaip juridiniam asmeniui. 2006\xc2\xa0m. liepos 18 d. V. Uspaskichui nurodyta atvykti \xc4\xaf Generalin\xc4\x99 prokurat\xc5\xabr\xc4\x85, bet jis nepasirod\xc4\x97, rugpj\xc5\xab\xc4\x8dio 25 d. teismas V. Uspaskichui paskyr\xc4\x97 kardom\xc4\x85j\xc4\x85 priemon\xc4\x99\xc2\xa0\xe2\x80\x93 su\xc4\x97mim\xc4\x85. T\xc4\x85 pa\xc4\x8di\xc4\x85 dien\xc4\x85 paskelbta tarptautin\xc4\x97 \xc4\xaftariamojo paie\xc5\xa1ka, jam i\xc5\xa1duotas Europos are\xc5\xa1to orderis. 2006\xc2\xa0m. rugs\xc4\x97jo 15 d. V. Uspaskichas buvo sulaikytas Maskvoje. 2007\xc2\xa0m. rugs\xc4\x97jo 26 d. V. Uspaskichas suimtas tarptautiniame Vilniaus oro uoste, rugs\xc4\x97jo 27 d. teismas V. Uspaskichui skyr\xc4\x97 nam\xc5\xb3 are\xc5\xa1t\xc4\x85._NEWLINE_2008\xc2\xa0m. baland\xc5\xbeio 14 d. baud\xc5\xbeiamoji byla perduota Vilniaus apygardos teismui. 2013\xc2\xa0m. liepos 12 d. Vilniaus apygardos teismas paskelb\xc4\x97 nuosprend\xc4\xaf, kuriuo V. Uspaskichas, V. Von\xc5\xbeutait\xc4\x97, V. Gap\xc5\xa1ys, M. Liutkevi\xc4\x8dien\xc4\x97 ir partija buvo pripa\xc5\xbeinti kaltais.\n_START_SECTION_\nSkyriai\n_START_PARAGRAPH_\nLietuvoje veikia 60 skyri\xc5\xb3. Du partijos skyriai veikia u\xc5\xbesienyje\xc2\xa0\xe2\x80\x93 Londone (JK) ir \xc4\x8cikagoje (JAV).'